# ช็อน จี-ฮย็อน

| ช็อน จี-ฮย็อน |
| --- |
| ช็อน จี-ฮย็อน ในปี ค.ศ. 2019 |
| เกิด | วัง จี-ฮย็อน  (1981-10-30) 30 ตุลาคม ค.ศ. 1981 โซล เกาหลีใต้ |
| ชื่ออื่น | เจียนนา ช็อน |
| ศิษย์เก่า | มหาวิทยาลัยทงกุก (การแสดงและภาพยนตร์) |
| อาชีพ | * นักแสดง
* นางแบบ
 |
| ปีปฏิบัติงาน | 1997–ปัจจุบัน |
| ตัวแทน | Ieum Hashtag |
| คู่สมรส | ชเว จุน-ฮย็อก (สมรส 2012) |
| บุตร | 2 คน |
|  |
| ชื่อเกาหลี |
| ฮันกึล | 전지현 |
| ฮันจา | 全智賢 |
| อาร์อาร์ | *Jeon Ji-hyeon* |
| เอ็มอาร์ | *Chŏn Chihyŏn* |
| ชื่อเกิด |
| ฮันกึล | 왕지현 |
| ฮันจา | 王智賢 |
| อาร์อาร์ | *Wang Ji-hyeon* |
| เอ็มอาร์ | *Wang Chihyŏn* |
|  |
| เว็บไซต์ | giannajun.com |
| ลายมือชื่อ |
|  |

**ช็อน จี-ฮย็อน** (เกาหลี: 전지현; ฮันจา: 全智賢; อาร์อาร์: **Jeon Ji-hyeon**; เอ็มอาร์: **Chŏn Chihyŏn**; เกิด 30 ตุลาคม ค.ศ. 1981) หรืออาจรู้จักในชื่อ **เจียนนา ช็อน** (*Gianna Jun*; 지아나 전) มีชื่อแต่แรกเกิดว่า **วัง จี-ฮย็อน** (เกาหลี: 왕지현; ฮันจา: 王智賢) เป็นนักแสดงและนางแบบชาวเกาหลีใต้ มีชื่อเสียงจากการรับบทเป็น "หญิงสาว" จากภาพยนตร์เรื่อง *ยัยตัวร้ายกับนายเจี๋ยมเจี้ยม*

ทั้งยังมีชื่อเสียงจากภาพยนตร์เรื่องถัดมา เช่น *ยัยตัวร้ายกับนายเซ่อซ่า*, *ยัยตัวร้ายกับโต๊ะผี*, *ล่าหัวใจ ยัยตัวร้าย* และ *ยัยตัวร้าย สายพันธุ์อมตะ* และยังมีชื่อเสียงจากซีรีส์ เรื่อง *ยัยตัวร้ายกับนายต่างดาว*

## วัยเยาว์และการศึกษา

ช็อน จี-ฮย็อน เกิดที่โซล ประเทศเกาหลีใต้ มีชื่อแต่แรกเกิดว่า วัง จี-ฮย็อน (เกาหลี: 왕지현; ฮันจา: 王智賢) ในวัยเยาว์เธอมีความฝันว่าอยากเป็นพนักงานต้อนรับบนเครื่องบิน แต่ขณะที่เธอมีอายุ 16 ปี ได้มีบรรณาธิการนิตยสารแฟชั่นพบเธอโดยบังเอิญที่กลางถนน หลังจากการติดต่อของบรรณาธิการดังกล่าว เธอเริ่มอาชีพเป็นนางแบบถ่ายแบบลงนิตยสารอีโคล (École Magazine) เมื่อปี ค.ศ. 1997 โดยใช้ชื่อ "ช็อน จี-ฮย็อน" ภายหลังเธอได้เล่าเรียนจนสำเร็จการศึกษาสาขาการแสดงและภาพยนตร์จากมหาวิทยาลัยทงกุก

## อาชีพนักแสดง

### ช่วงเริ่มต้นและยัยตัวร้ายกับนายเจี๋ยมเจี้ยม

ภายหลังจากการปรากฏตัวผ่านโทรทัศน์และเป็นนางแบบโฆษณามาบ้างแล้ว เธอก็เริ่มเข้าสู่วงการภาพยนตร์ โดยแสดงนำในเรื่อง *ยัยตัวร้าย หัวใจติดปีก* ในปี ค.ศ. 1999 แต่เธอกลับมีชื่อเสียงและเป็นที่นิยมขึ้นจากงานโฆษณาของซัมซุงมายเจ็ตพรินเตอร์ (Samsung My Jet Printer) ซึ่งทำให้เธอกลายเป็นสัญรูป (icon) ของกลุ่มชาวเกาหลีวัยยี่สิบต้น ๆ และวัยรุ่นตอนปลาย

หลังจากนั้นเธอได้แสดงบทนำในภาพยนตร์เรื่อง *ลิขิตรัก ข้ามเวลา* ในปี ค.ศ. 2000 ซึ่งถ่ายทำบนเกาะคังฮวา ภาพยนตร์ดังกล่าวได้ผลตอบรับดีในบ็อกซ์ออฟฟิศ ทำให้เธอเป็นนักแสดงที่มีชื่อเสียงขึ้น ทั้งนี้ภาพยนตร์ดังกล่าวได้ถูกรีเมคเป็นเวอร์ชันอเมริกาโดยใช้ชื่อว่า *บ้านทะเลสาบ บ่มรักปาฏิหาริย์* ซึ่งออกฉายเมื่อวันที่ 14 มิถุนายน ค.ศ. 2006

อย่างไรก็ตามผลงานภาพยนตร์ที่ประสบความสำเร็จอย่างยิ่งใหญ่ของเธอคือ *ยัยตัวร้ายกับนายเจี๋ยมเจี้ยม* (ค.ศ. 2001) ซึ่งเป็นภาพยนตร์โรแมนติกคอมเมดี้ที่ได้รับความนิยมอย่างมากทั้งในเกาหลีและประเทศในเอเชีย โดยเป็นเรื่องราวของหนุ่มมหาวิทยาลัยใจง่ายกับแฟนสาวกึ่งวิกลจริต ภาพยนตร์ดังกล่าวติดอันดับหนึ่งในฮ่องกงถึงสองสัปดาห์ และเธอเองก็เป็นนักแสดงเกาหลีที่กลุ่มผู้ชมที่ใช้ภาษาจีนรู้จักมากที่สุด ส่งผลให้เธอได้รับรางวัลแกรนด์เบล (Grand Bell Awards) สาขานักแสดงหญิงยอดเยี่ยม เมื่อปี ค.ศ. 2002 จากภาพยนตร์ดังกล่าวทำให้เธอได้รับความนิยมมากในประเทศไทย ด้วยรูปพรรณที่มีผิวขาวนวลของเธอ ทำให้เกิดผลิตภัณฑ์ที่มีรูปของช็อนปรากฏอยู่ดาษดื่นในไทย เช่น โปสเตอร์ดารา ภาพพื้นหลังในร้านอินเทอร์เน็ต หรือแม้แต่สติกเกอร์ที่ติดอยู่บนกล่องเหล็กใส่ดินสอ ทั้งยังให้สมญาแก่ช็อนว่า "ยัยตัวร้าย" ปรากฏอยู่ในชื่อภาพยนตร์แทบทุกเรื่องที่เธอแสดงนำ

### ช่วงตกต่ำ

สองปีต่อมาเธอได้แสดงภาพยนตร์เรื่อง *ยัยตัวร้ายกับโต๊ะผี* ซึ่งเป็นหนังสยองขวัญ อันได้รับคำชมจากผู้วิจารณ์ภาพยนตร์ แต่กลับไม่ได้รับความนิยมจากผู้ชมเท่าใด กระนั้นช่วงเวลาดังกล่าว เธอก็ยังคงปรากฏตัวอย่างต่อเนื่องตามโฆษณาทางโทรทัศน์หรือแม้แต่ป้ายโฆษณา ทั้งในประเทศและประเทศอื่นในเอเชีย

ในปี ค.ศ. 2004 เธอได้กลับมาแสดงอีกครั้งภายใต้ผู้กำกับ กวัก แจ-ยง ที่เคยร่วมงานกันในเรื่อง *ยัยตัวร้ายกับนายเจี๋ยมเจี้ยม* ในภาพยนตร์เรื่อง *ยัยตัวร้ายกับนายเซ่อซ่า* เป็นภาพยนตร์แฟนตาซีโรแมนติกคอมเมดี้ โดยเธอรับบทเป็นตำรวจหญิง ที่ผู้ชมจำนวนมากมองว่าบทบาทดังกล่าวแทบไม่แตกต่างกับบท "หญิงสาว" จากภาพยนตร์ก่อนหน้า แต่ภาพยนตร์เรื่องนี้ประสบความสำเร็จด้านรายได้รวมเป็นอันดับที่แปดของภาพยนตร์เกาหลีในปี ค.ศ. 2004 และเป็นภาพยนตร์เกาหลีที่ประสบความสำเร็จมากที่สุดในญี่ปุ่น ขณะที่ *ยัยตัวร้ายกับนายเจี๋ยมเจี้ยม* ไม่ใคร่เป็นที่รู้จักนัก ในปี ค.ศ. 2005 จากการสำรวจของผู้ผลิตภาพยนตร์ผู้ทรงอิทธิพล พบว่าเธอติดอันดับนักแสดงทำเงินสูงสุด 1 ใน 10 ของเกาหลี

ในปี ค.ศ. 2006 เธอมีผลงานแสดงในภาพยนตร์เรื่อง *ล่าหัวใจ ยัยตัวร้าย* ร่วมแสดงกับช็อง อู-ซ็อง ซึ่งภาพยนตร์เรื่องนี้มีความน่าสนใจ เนื่องจากถ่ายทำในประเทศเนเธอร์แลนด์ทั้งหมด โดยมีหลิว เหว่ยเฉียง เป็นผู้กำกับ แต่ภาพยนตร์เรื่องนี้กลับไม่ได้รับการตอบรับจากบ็อกซ์ออฟฟิศและผู้ชมเท่าที่ควร

ช็อน จี-ฮย็อน และหลี่ ปิงปิง ในงานเทศกาลภาพยนตร์เมืองกาน 2011
ปลายปี ค.ศ. 2006 ได้มีการประกาศว่าช็อนจะเข้าร่วมกับฮอลิวูดเพื่อแสดงบทนำในเรื่อง *ยัยตัวร้าย สายพันธุ์อมตะ* ที่มีหลายประเทศร่วมผลิต ถ่ายทำในประเทศจีนและอาร์เจนตินาใน ค.ศ. 2007 ส่วนโครงเรื่องดัดแปลงมาจากอนิเมะญี่ปุ่นที่ได้รับความนิยมในขณะนั้น โดยเธอต้องเข้าอบรมการเป็นวีรสตรีผู้ใช้ดาบในการต่อสู้อย่างหนักสามเดือน ก่อนออกฉายในปี ค.ศ. 2009 ในเรื่องนี้เธอใช้ชื่อในการแสดงแบบตะวันตกว่า เจียนนา ช็อน (Gianna Jun)

สำหรับภาพยนตร์เรื่อง *ยัยตัวร้ายกับนายซูเปอร์แมน* เธอรับบทเป็นนักข่าวทำสารคดีเกี่ยวกับมนุษย์ จนพบกับชายผู้หนึ่งที่อ้างตนเป็นซูเปอร์แมนคอยช่วยเหลือคนอื่น ช็อนค่อนข้างกดดัน เพราะต้องมาแสดงคู่กับ ฮวัง จ็อง-มิน นักแสดงที่มีชื่อเสียง เธอกล่าวว่า "แม้กระนั้นก็มีความโชคดีเข้ามาฉันคิดว่ามันเป็นโชคชะตาที่ทำให้นักแสดงพบกับงานใหม่ ในวันแรกที่ฉันพบเขาฉันพบว่ามีหลายอย่างที่ต้องเรียนรู้จากเขาไม่เพียงแต่การแสดงของเขาแต่เป็นที่การวางตัวด้วย"

ในปี ค.ศ. 2010 เธอได้ประชันบทบาทกับหลี่ ปิงปิง ในภาพยนตร์ภาษาอังกฤษเรื่อง *จดหมายลับไป่เหอ* โดยนำโครงเรื่องมาจากนิยายขายดีของลิซา ซี กำกับการแสดงโดยเวย์น หวัง เป็นเรื่องราวย้อนไปในประเทศจีนช่วงศตวรรษที่ 19 มีมิตรภาพของหญิงสองคนคือ ไป่เหอและเสว่ฮวาที่เป็นเหล่าถงกัน โดยใช้อักษรพิเศษ "หนี่ซู" สื่อความรักและอารมณ์กับเหล่าถง และในปีนั้นเอง แอนนี ลีเบอวิตซ์ ได้ถ่ายรูปเธอลงในนิตยสารโวคอเมริกันประจำเดือนกรกฎาคม ถือเป็นนักแสดงหญิงเกาหลีคนแรกที่ได้ลงนิตยสารแฟชั่นที่มีชื่อเสียงโดดเด่น

### กลับมามีชื่อเสียงอีกครั้ง

ช็อน จี-ฮย็อน และคิม ซู-ฮย็อน ในงานประกาศผลรางวัลแพ็กซัง 2014
ในปี ค.ศ. 2012 เธอได้แสดงในภาพยนตร์เรื่อง *10 ดาวโจรปล้นโคตรเพชร* เป็นเรื่องราวของหัวขโมยที่มาจากจีนและเกาหลีรวมตัวกันเพื่อจะขโมยเพชรมูลค่า 30 ล้านดอลลาร์สหรัฐ ที่เก็บอยู่ในห้อง ๆ หนึ่งภายในคาสิโนหรูแห่งหนึ่งของมาเก๊า ซึ่งภาพยนตร์ดังกล่าวติดอันดับภาพยนตร์เกาหลีขายดีที่สุดอันดับสอง ในปีถัดมาเธอได้แสดงภาพยนตร์เรื่อง *เบอร์ลิน รหัสลับระอุเดือด* รับบทเป็นล่ามที่ต่อมาได้สมรสกับชายซึ่งเป็นตัวแทนหน่วยสืบราชการลับของเกาหลีเหนือ โดย รยู ซึง-วัน ผู้กำกับภาพยนตร์ ได้ออกมาชื่นชมเธอในด้านการแสดงฉากแอ็กชั่นและสำเนียงเกาหลีเหนือของเธอ

หลังทิ้งงานแสดงละครทางโทรทัศน์มานาน 14 ปี เธอได้กลับมาแสดงในซีรีส์โรแมนติกแฟนตาซีเรื่อง *ยัยตัวร้ายกับนายต่างดาว* โดยเป็นเรื่องราวของมนุษย์ต่างดาวที่ลงมาบนโลกมนุษย์เมื่อ 400 ปีก่อน ช่วงยุคราชวงศ์โชซ็อน รับบทโดย คิม ซู-ฮย็อน มาพบกับนักแสดงสาวที่มีชื่อเสียงที่ช็อนเป็นผู้รับบท ซีรีส์ดังกล่าวประสบความสำเร็จในด้านการจัดอันดับ ด้วยเหตุนี้ช็อนจึงได้รับ "รางวัลใหญ่" ของรางวัลแพ็กซัง ประจำปี 2014 อันเป็นรางวัลโทรทัศน์สูงสุด กระนั้นคิม กู-รา และฮอ จี-วุง พิธีกรรายการ Ssul Jeon ได้ออกมาวิพากษ์วิจารณ์การแสดงของเธอว่า "มันน่าเบื่อหน่ายสิ้นดี เพราะเธอมักเลือกเล่นแต่บทเดิม ๆ..." และเธอควรเลือกบทใหม่

## ชีวิตส่วนตัว

ช็อน จี-ฮย็อน สมรสกับชเว จุน-ฮย็อก เมื่อวันที่ 13 เมษายน ค.ศ. 2012 ทั้งนี้ชเวผู้สามี เป็นหลานชายของ อี ย็อง-ฮี นักออกแบบชุดฮันบก และเป็นบุตรชายของนักออกแบบเสื้อผ้า อี จ็อง-อู การนี้ช็อนได้ลงปกนิตยสาร ELLE ของเกาหลีฉบับเดือนพฤษภาคม เช่นเดียวกับฉบับจีน, ไต้หวัน และสิงคโปร์ โดยเป็นภาพเธอในชุดแต่งงานชุดเดียวกันแต่ต่างอิริยาบถ

ช็อน โปรดปรานการทำอาหาร โดยทำอาหารเกาหลีเป็นหลัก และเธอมักออกไปจ่ายตลาดบ่อย ๆ

## ผลงาน

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| ภาพยนตร์

| ปี | ชื่อเรื่อง | รับบท |
| --- | --- | --- |
| 1999 | * *ยัยตัวร้าย หัวใจติดปีก*
* 화이트 발렌타인
* *White Valentine*
 | จ็อง-มิน |
| 2000 | * *ลิขิตรัก ข้ามเวลา*
* 시월애
* *Il Mare*
 | อึน-จู |
| 2001 | * *ยัยตัวร้ายกับนายเจี๋ยมเจี้ยม*
* 엽기적인 그녀
* *My Sassy Girl*
 | หญิงสาว |
| 2003 | * *ยัยตัวร้ายกับโต๊ะผี*
* 4인용 식탁
* *The Uninvited*
 | ย็อน |
| 2004 | * *ยัยตัวร้ายกับนายเซ่อซ่า*
* 내 여자친구를 소개합니다
* *Windstruck*
 | โย คย็อง-จิน |
| 2006 | * *ล่าหัวใจ ยัยตัวร้าย*
* 데이지
* *Daisy*
 | ฮเยย็อง |
| 2008 | * *ยัยตัวร้ายกับนายซูเปอร์แมน*
* 슈퍼맨이었던 사나이
* *A Man Who Was Superman*
 | ซง ซู-จ็อง |
| 2009 | * *ยัยตัวร้าย สายพันธุ์อมตะ*
* ラスト・ブラッド
* *Blood: The Last Vampire*
 | ซายะ โอโตนาชิ |
| 2011 | * *จดหมายลับไป่เหอ*
* *Snow Flower and the Secret Fan*
 | โซเฟีย/เสฺว่ฮฺวา |
| 2012 | * *10 ดาวโจรปล้นโคตรเพชร*
* 도둑들
* *The Thieves*
 | เยนีคอล |
| 2013 | * *เบอร์ลิน รหัสลับระอุเดือด*
* 베를린
* *The Berlin File*
 | รย็อง จ็อง-ฮี |
| 2015 | * *ยัยตัวร้ายสไนเปอร์*
* 암살
* *Assassination*
 | อัน อก-ยุน/มิตสึโกะ |

 | รายการโทรทัศน์

| ปี | ชื่อเรื่อง | บทบาท |
| --- | --- | --- |
| 1997 | *The Season of Puberty* |  |
| 1998 | * *SBS อินกีกาโย*
* SBS 인기가요
* *Popular Song*
 | พิธีกร |
| * *แน มาอึมมึล แปซอบวา*
* 내 마음을 뺏어봐
* *Fascinate My Heart*
 | วัง กา-ย็อง |
| 1999 | * *แฮปีทูเกทอ*
* 해피투게더
* *Happy Together*
 | โซ ยุน-จู |
| 2013–2014 | * *ยัยตัวร้ายกับนายต่างดาว*
* 별에서 온 그대
* *My Love from the Star*
 | ช็อน ซง-อี |
| 2016–2017 | * *เงือกสาวตัวร้ายกับนายต้มตุ๋น*
* 푸른 바다의 전설
* *The Legend of the Blue Sea*
 | เซฮวา/ชิม ช็อง |
| 2020 | * *ผีดิบคลั่ง บัลลังก์เดือด*
* 킹덤
* *Kingdom*
 | รับเชิญ |

มิวสิกวิดีโอ

| ปี | เพลง | ศิลปิน |
| --- | --- | --- |
| 1998 | * "อีแฮฮัลแก"
* 이해할게
* *Will You Understand*
 | โช กยู-มัน |
| 1999 | * "ซารังงี ชีจัก"
* 사랑의 시작
* *The Beginning of Love*
 | หลี่ หมิง |
| 2000 | * "เฮย์เกิร์ล"
* *HEY GIRL*
 | จัง ฮย็อก (T.J Project) |
| * "อิร็อลจีแอ"
* 일월지애
* *January Love*
 |
| 2002 | * "ซารังงึน อ็อนเจนา มกมารึดา"
* 사랑은 언제나 목마르다
* *Love Is Always Thirsty*
 | ยูมี |

  |

## อ้างอิง

## แหล่งข้อมูลอื่น

* ช็อน จี-ฮย็อน ที่อินเทอร์เน็ตมูวีเดตาเบส
* The Jeon Ji-Hyun Community (ในภาษาอังกฤษ)
* AsiaFinest Jun Ji-Hyun (ในภาษาอังกฤษ)
* Jeon Ji-hyeon on HanCinema
* Fansite di Hong Kong เก็บถาวร 2010-06-11 ที่ เวย์แบ็กแมชชีน (ในภาษาจีน)